กรมสุขภาพจิต แนะพ่อแม่ผู้ปกครองและนักเรียน ใช้เทคนิคการปรับตัวปรับใจ ต้อนรับเปิดเทอมใหม่
กรมสุขภาพจิต แนะพ่อแม่ผู้ปกครองและนักเรียน ใช้เทคนิคการปรับตัวปรับใจ ต้อนรับเปิดเทอมใหม่  นพ.เกียรติภูมิ วงศ์รจิต อธิบดีกรมสุขภาพจิต กล่าวว่า ช่วงเปิดเทอมใหม่ เป็นช่วงที่พ่อแม่ผู้ปกครองและเด็กนักเรียนต้องปรับตัวอีกครั้ง หลังจากการหยุดยาวติดต่อมาหลายเดือน ซึ่งมักพบว่า ปัญหาของเด็กเล็กในช่วงอนุบาล คือ ไม่อยากไปโรงเรียน หรืออาจยังไม่เคยไปโรงเรียน พ่อแม่ผู้ปกครองควรมีความเข้าใจโดยเฉพาะพัฒนาการตามวัย ซึ่งธรรมชาติของเด็กแต่ละช่วงวัยมีอารมณ์และความต้องการที่แตกต่างกัน อย่างเด็กเล็ก วัยนี้ จะมีความกลัวและกังวลที่ต้องห่างจากพ่อแม่ ต้องให้เวลาในการปรับตัวกับเด็กในระยะแรก หลังจากนั้นเด็กจะเรียนรู้ในการปรับตัวปรับใจ โดยพ่อแม่ต้องพูดให้ลูกเข้าใจถึงเหตุผลและประโยชน์ในการไปโรงเรียน ลูกต้องเรียนหนังสือกับเพื่อนๆ การแยกกันเป็นเรื่องของธรรมชาติ และพ่อแม่จะกลับมารับลูกในตอนเย็น เพื่อให้เด็กเกิดความสบายใจและมั่นใจ ตลอดจนชวนลูกให้เล่าถึงสิ่งต่างๆ ที่ได้พบเจอมาจากการไปโรงเรียนในแต่ละวัน สำหรับเด็กโต ที่อยู่ชั้นประถมศึกษา มัธยมศึกษา ปัญหาการไม่อยากไปโรงเรียน จะแตกต่างจากกลุ่มเด็กเล็ก โดยปัญหาของกลุ่มเด็กโต จะมีหลายสาเหตุ อาจเป็นเรื่องของการเรียนรู้ เรียนหนังสือไม่รู้เรื่อง มีปัญหาการอ่าน เขียน คำนวณ หรืออาจมีปัญหาในเรื่องการปรับตัวกับกลุ่มเพื่อนใหม่ หรือแม้กระทั่งในวัยอุดมศึกษา อาจจะเครียด กังวลเกี่ยวกับเรื่องการปรับตัวในการเปลี่ยนแปลงสถานที่ใหม่ จนท้อแท้ หมดกำลังใจจะเรียนหนังสือ อย่างไรก็ตาม หากค้นพบว่า ปัญหาการเรียนของลูกคือสิ่งใด พ่อแม่ผู้ปกครองควรให้กำลังใจ ให้การช่วยเหลือ และแก้ไขตั้งแต่เนิ่นๆ พูดคุยกับลูกให้บ่อย จะทำให้สิ่งเหล่านั้นดีขึ้น ทำให้เด็กสามารถปรับตัวได้ดี มีความสุขกับการไปโรงเรียนมากขึ้น ทั้งนี้ หากพ่อแม่ผู้ปกครองและลูกยังมีความเครียดมาก แนะนำให้ปรึกษาจิตแพทย์เด็กและวัยรุ่น หรือโทรขอรับคำปรึกษาได้ที่สายด่วนสุขภาพจิต โทร 1323  ได้ตลอด 24 ชั่วโมง